సదనం పి. వి. బాలకృష్ణన్

**సదనం పుతియ వీట్టిల్ బాలకృష్ణన్**, సదనం బాలకృష్ణన్ గా సుపరిచితులు. ఈయన భారతదేశం, కేరళ రాష్ట్రానికి చెందిన ప్రముఖ కథాకళి కళాకారుడు. 2003లో సంగీత నాటక అకాడమీ పురస్కారం, 2020లో కేరళ రాష్ట్ర కథాకళి పురస్కారం, 2017లో కేరళ కళామండలం ఫెలోషిప్ వంటి పలు ప్రతిష్టాత్మక అవార్డులు అందుకున్నారు. బాలకృష్ణన్ 1974 నుండి 2006 వరకు ఢిల్లీలోని ఇంటర్నేషనల్ సెంటర్ ఫర్ కథాకళిలో బోధించారు, 1980లో పేరూర్ గాంధీ సేవా సదనం ప్రిన్సిపాల్‌గా బాధ్యతలు చేపట్టారు. ఈయన నాలుగు పుస్తకాలు రచించారు. 2024లో భారత ప్రభుత్వం ఈయనను నాలుగవ అత్యున్నత పౌర పురస్కారం పద్మశ్రీతో గౌరవించింది.

## జీవిత చరిత్ర
పుతియ వీట్టిల్ బాలకృష్ణన్ 1944లో కన్నూర్ జిల్లా తాలిపరంబలో ఎ. వి. కృష్ణన్, ఉమయమ్మ దంపతులకు జన్మించారు. ఈయన కథాకళి శిక్షణ పదకొండేళ్ల వయసులో కురుమత్తూర్ పాఠశాలలో ఏడవ తరగతి చదువుతున్నప్పుడు ప్రారంభమైంది. కొండివీట్టిల్ నారాయణన్ నాయర్ ఈయన మొదటి గురువు.

కురుమత్తూర్ నారాయణన్ నంబూతిరిపాద్ ఈయనను ప్రోత్సహించడంలో కీలక పాత్ర పోషించారు. బాలకృష్ణన్ 12 ఏళ్ల వయసు నుండి నంబూతిరిపాద్ తన ఇంట్లోనే వసతి, భోజనం, కథాకళి శిక్షణకు అవసరమైన సదుపాయాలు కల్పించారు. గురువుకు సమర్పించే దక్షిణ కూడా నంబూతిరిపాద్ చెల్లించారు. తర్వాతి కాలంలో పేరూర్ గాంధీ సేవా సదన్ కథాకళి పాఠశాల, కేరళ కళామండలంలో ప్రవేశానికి ఈయన చేత దరఖాస్తు చేయించి, ఇంటర్వ్యూ ఖర్చులను కూడా ఆయనే భరించారు.

కళామండలం ఇంటర్వ్యూలో ఉత్తీర్ణత సాధించినప్పటికీ, అంతకుముందు రోజే సదనంలో ప్రవేశం లభించడంతో అక్కడే చదవాలని నిర్ణయించుకున్నారు. గాంధీ సేవా సదన్ కథాకళి అకాడమీలో సెంట్రల్ గవర్నమెంట్ స్కాలర్‌షిప్‌తో కీజ్‌పాదం కుమారన్ నాయర్ వద్ద 10 ఏళ్ల పాటు కఠిన శిక్షణ పొందారు.

### వ్యక్తిగత జీవితం
బాలకృష్ణన్ భార్య జానకి. వీరికి ప్రసాద్, ప్రదీప్ అనే ఇద్దరు కుమారులు ఉన్నారు. కన్నూర్ వాస్తవ్యుడైన ఈయన ప్రస్తుతం కొచ్చిలో తన కుమారుడి వద్ద నివసిస్తున్నారు.

## వృత్తి జీవితం
బాలకృష్ణన్ కథాకళి ప్రదర్శనలో 'కల్లువళి' శైలిలో నైపుణ్యం సంపాదించారు. ఈయన గ్రీక్, ఇంగ్లీష్, ఫ్రెంచ్, హిందీ, తమిళం వంటి అనేక భాషల కథలను ఆట్టకథ రూపంలోకి మార్చి ప్రదర్శించారు. ఫ్రెంచ్ రచయిత పియరీ కార్నెయిల్ రాసిన 'లీ సిడ్' నాటకాన్ని 'మహారథి' పేరుతో, కార్నెయిల్, మోలియర్ రాసిన 'సైకీ' నాటకాన్ని 'సుమన' పేరుతో కథాకళిగా ప్రదర్శించారు. విలియం షేక్స్పియర్ రాసిన 'ఒథెల్లో', 'మాక్‌బెత్' నాటకాలతో పాటు యూరిపిడెస్ గ్రీకు నాటకాలు 'అల్సిస్టెస్', 'హెలెన్' కూడా ఈయన కథాకళి రూపంలో ప్రదర్శించారు.

స్పిక్ మాకే (SPIC MACAY) సంస్థతో నలభై ఏళ్లకు పైగా కలిసి పనిచేస్తూ భారతదేశం, విదేశాలలో కథాకళి ప్రదర్శనలు, ఉపన్యాసాలు ఇచ్చారు. 1974లో ఢిల్లీలోని ఇంటర్నేషనల్ సెంటర్ ఫర్ కథాకళిలో ఉపాధ్యాయుడిగా చేరిన ఈయన, 1980లో ప్రిన్సిపాల్, చీఫ్ ఆర్టిస్ట్‌గా బాధ్యతలు చేపట్టి 2006లో పదవీ విరమణ చేశారు. నటన, కొరియోగ్రఫీ, దర్శకత్వం, బోధన వంటి కథాకళిలోని అన్ని విభాగాల్లో ఈయన తన ప్రతిభను చాటుకున్నారు.

## రచనలు
బాలకృష్ణన్ నాలుగు పుస్తకాలు రచించారు. ప్రచురితమైన పుస్తకాలలో 'కథాకళి' (Wisdom Tree ప్రచురణ), 'కథాకళి: ఎ ప్రాక్టీషనర్స్ పర్స్పెక్టివ్' (Poorna Publications) ముఖ్యమైనవి. మరో రెండు పుస్తకాలు త్వరలో ప్రచురితం కానున్నాయి. అందులో ఒకటి 14 ఆట్టకథ పాఠాల సంకలనం కాగా, మరొకటి తన గురువు కీజ్‌పాదం కుమారన్ నాయర్ గురించి రాసినది.

## పురస్కారాలు - గౌరవాలు
* సంగీత నాటక అకాడమీ పురస్కారం (2003)
* కేరళ రాష్ట్ర కథాకళి పురస్కారం (2020)
* కేరళ కళామండలం ఫెలోషిప్ (2017)
* కేరళ కళామండలం అవార్డు (2007)
* స్వాతి తిరునాళ్ నాదాలయ అవార్డు (1986)
* లండన్‌లో జరిగిన 'ముద్రాలయ' ఈవెంట్‌లో బంగారు పతకం (1990)
* కళారంగంలో పద్మశ్రీ (2024)

## మూలాలు

వర్గం:1944 జననాలు
వర్గం:కళారంగంలో పద్మశ్రీ పురస్కార గ్రహీతలు
వర్గం:మలయాళీ పౌరులు
వర్గం:కేంద్ర సంగీత నాటక అకాడమీ పురస్కార గ్రహీతలు
వర్గం:కథాకళి నృత్య కళాకారులు
వర్గం:జీవిస్తున్న ప్రజలు
వర్గం:1944 జననాలు